Oge ono,
ndu Ju l'erije,
bụ O-je-ghata dụwaa ntse,
Jisọsu tụgbua jeshia Jerúsalẹmu.
O rwua,
ọ bya abahụ l'ime eze-ụlo Chileke dụ lẹ Jerúsalẹmu.
Ọ whụa ndu nọ l'ẹka ono ere eswi mẹe atụru mẹe ndo,
whụkwaawho ndu l'agbanwe okpoga gẹ whẹ nọkwawho l'ẹka ono agbanweshi okpoga l'eli teburu whẹ.
Ọ bya achịta ụdo meta ẹchachi gude chịkashikota whẹ gẹ whẹ ha l'ime eze-ụlo Chileke ono,
chịkashigee,
mẹe atụru,
mẹe eswi ono.
Ọ bya aghakashịa okpoga ono,
ndu ono l'agbanweshi,
kpubegee teburu whẹ iwhu l'alị.
Ọ bya abaarụ ndu ọwhu l'ere ndo mba sụ whẹ:
“Unu chịfu iwhe ono l'ẹka-a.
Ọ tọ dụ ụlo Nna mu bẹ unu l'e-dobe ụlo aswa.”
Ndu l'etso ụzo iya bya anyata iwhe ono e deru l'ẹkwo-okfu Chileke,
sụru:
“Obu,
mu yeru ụlo ghu l'enwu whuruwhuru g'ọo ọku,
ọ bụru n-yemobu ono l'e-ri ishi mu.”
Ọo ya bụ,
ndu Ju sụ iya:
“?Ndẹnu iwhe l'iimeru goshi anyi,
anyi l'e-gude marụ l'iwhe ono,
i meru b'i meru l'orwuberu iya?”
Jisọsu sụ whẹ:
“Unu kutsushia eze-ụlo Chileke-e,
ọo ujiku ẹto kpụ bẹ mu l'e-gude tụkwaa ya,
ya adụ-whu azụ lẹge o shihawaa dụ.”
Ọo ya bụ,
ndu Ju ono sụ iya:
“?Ị sụru l'ọo ujiku ẹto bẹ l'ii-gude tụ-whu eze-ụlo-ọ azụ,
mbụ eze-ụlo,
a tụru ụkporo awha labọ l'awha ishii-a b'ị sụru l'ịi-tụ ujiku ẹto?”
Ọle eze-ụlo Chileke,
Jisọsu l'ekfu okfu iya ọbu bẹ bụ onwiya gẹdegede.
O noo iwhe meru ọ nwụhu-gee,
Chileke mee ya o shi l'ọnwu teta nọdu ndzụ,
ndu l'etso ụzo iya nyata l'ookfujehawaru iwhe ono.
Ọ kwa iya bụ lẹ whẹ ekweta iwhe e deru l'ẹkwo-okfu Chileke,
kwetakwawho iwhe Jisọsu kfuru.
Nteke ono,
Jisọsu nọ lẹ Jerúsalẹmu gẹ l'eerikwadu oge O-je-ghata ono bẹ igweligwe madzụ kwetakwaru nkiya.
Iwhe meru iya bụkwaru lẹ whẹ whụkotaru iwhe-awhụrulenya l'oomegbabe.
Ọle Jisọsu te egudedu ire whẹ ẹka nke l'ọ makọtaru gẹ onyenọnu dụ dụ.
Ọ tọ bụdu nke woo t'a bya akọodaru iya gẹ madzụ dụ dụ,
eshi-ọwhu yẹbedua l'onwiya makọtaru iwhe dụ madzụ l'obu.